Med Alternativets løfte om ikke at deltage i rene mandepaneler er en aktionsmåde kendt fra udlandet omsider kommet Danmark.

Hos engelsktalende hedder den NeverWithoutHer, hos franskmænd JamaisSansElles. Lad os da bare kalde det AldrigUdenHende: AUH!

Anledningen var en mediedebat hos Altinget med ni mandlige deltagere. Alternativets medieansvarlige Oliver Riel trak sig.

Han og Alternativet har givet sig selv det løfte, en række mænd og organisationer verden over har givet sig selv: Aldrig at deltage i paneldebatter med kun mænd.

Automatreaktionerne har været de sædvanlige: At vælge paneldebattører eller trække sig på grund af køn er netop at være kønsfokuseret.

Det udgør en slags omvendt kønsdiskriminering. Man bør altid vælge de bedst kvalificerede, og hvis det tilfældigvis er mænd, kan ingen gøre for det.

Problemet er, at jo, nogen kan både gøre for og ved de mange mandsdominerede paneler. Det har nogen nu tænkt sig at gøre, og det er mænd – for her er det jo kun dem, der kan sige fra.

De sender en lille mail og siger, at de kun vil deltage, hvis der er mindst én kvinde med. De håber, det gør en forskel, og de gør det, fordi det er rationelt.

Sagen er, at et panel med ni mandlige deltagere i et felt med masser af kvindelige eksperter, er en skingrende statistisk anormalitet.

Statistiske anormaliteter på områder, hvor tilfældighed råder, er tegn på, at der foregår noget andet. Noget lusket. I vore samfund er det præcis sådan, kønsdiskrimination viser sig. For selvfølgelig diskriminerer vi da ikke. Bevidst.

Greg Martin, der er matematiker, satte sig for at regne ud, hvor stor sandsynligheden var for, at der var inviteret 20 mænd ud af 20 deltagere til en matematikerkonference. Han tog højde for, at der kun var 25 procent kvalificerede kvinder inden for matematik.

Ikke desto mindre var sandsynligheden for 20/20 mænd nærmest lig nul. 0.031 for at være præcis. Faktisk var der 18 gange større sandsynlighed for, at kvinder var i overtal – hvilket aldrig sker.

Problemet er ikke, at vi risikerer ukvalificerede deltagere i debatter. Problemet er, at med paneler med kun ét køn har vi ikke fat i de mest kvalificerede mennesker.

Det eneste, det kræver, er så at tænke sig om. Velkommen til en huskesløjfe, som hedder AUH.